Suzumiya Haruhi no Shoushitsu

Ang Suzumiya Haruhi no Shoushitsu, kilala rin sa Ingles na pamagat nitong The Disappearance of Haruhi Suzumiya at The Vanishment of Haruhi Suzumiya, ay isang pelikulang anime noong 2010 ng bansang Hapón. Ibinase ito sa ikaapat na nobelang magaan ng seryeng Haruhi Suzumiya ni Nagaru Tanigawa, at nagsisilbing kasunod (sequel) ng anime ng kaparehong serye. Dinirek nina Tatsuya Ishihara at Yasuhiro Takemoto, at ginawan ng iskrip ni Fumihiko Shimo, prinodyus ito ng istudyong Kyoto Animation.

Lumabas ito sa mga sinehan sa bansang Hapón noong 6 Pebrero 2010, at sa DVD at Blu-ray naman noong 18 Disyembre 2010. Nalisensyahan ang Bandai Entertainment para isalin ito sa wikang Ingles sa Hilagang Amerika, at Manga Entertainment naman sa Reyno Unido. Simula 2016, napunta sa Funimation ang lisensiya nito sa Hilagang Amerika.

Sa habang 163 minuto (2 oras, 43 minuto), ito ang ikalawang pinakamahabang pelikulang animasyong nagawa, mas mabilis lamang ito nang isang minuto sa inilabas na 70mm print ng Final Yamato.

Kuwento 
Matapos ang mga pangyayaring naganap sa anime, tumakbo ang buong kuwento mula 16 Disyembre hanggang sa bisperas ng Pasko, isang buwan pagkatapos ng bunkasai nila. Plinano ni Brigada SOS, sa pangunguna ni Haruhi Suzumiya, na magdaos ng isang nabe party bilang ipagdiwang ang Pasko. Subalit, sa umaga ng 18 Disyembre, pumasok si Kyon sa paaralan at nalamang nagbago na pala ang realidad na alam niya - nawawala sina Haruhi at Itsuki Koizumi, biglang nagpakita muli si Ryoko Asakura, hindi siya kilala ni Mikuru Asahina, at ordinaryong tao na lang si Yuki Nagato. Tanging si Kyon lang ang may alam na nagbago ang lahat, at wala ni isa sa kanila ang nakakakilala kina Haruhi o tungkol sa Brigada SOS.

Nakita kalaunan ni Kyon ang bookmark na iniwan ng alien na Yuki bago pa mang magbago ang lahat. Nakasulat roon na kailangan niyang kolektahin ang mga "susi" para mabuksan ang isang programa. Habang pinagmuni-munihan niya kung anong ibig sabihin nito, nakilala't nakausap niya ang bagong Yuki, na mukhang may gusto sa kanya. Dumating ang 20 Disyembre, nalaman ni Kyon mula kay Taniguchi na nasa ibang haiskul si Haruhi, kasama si Koizumi at ilan sa mga kaklase niyang mula sa nakaraang realidad. Matapos niyang sabihin kay Haruhi na siya si "John Smith," ang alyas niyang ginamit noong naglakbay siya sa oras para tulungan ang batang Haruhi, nakumbinsi niya ito. Sa tulong ni Haruhi, binuo muli nila ang Brigada SOS at nagtipon sa silid ng club nila. Dahil rito, nakamit ni Kyon ang mga kinakailangang susi para mabuksan ang programang ginawa ng alien na Yuki.

Gustong makabalik sa dating buhay niya, binuksan ni Kyon ang programa at bumalik sa oras ng Tanabata tatlong taon ang nakakaraan. Matapos makita si Mikuru mula sa hinaharap, nakuha niya ang isang programa ng pag-uninstall mula sa alien na Yuki, na nangangailangang ibato sa maysala sa hatinggabi ng 18 Disyembre. Pagkabalik sa kasalukuyan, nakita nila ang maysala, si Yuki, na nanghiram ng kaunting kapangyarihan mula kay Haruhi para baguhin ang lahat maliban kay Kyon. Dahil rito, nabigyan si Kyon ng dalawang pagpipilian sa kung saang mundo siya gustong pumunta. Kinwestyon ni Kyon ang pinili niya at napaisip na ang mundong wala si Haruhi o ang Brigada SOS ay mapayapa at kalmado. Bukod pa doon, naisip rin niyang pagod na pagod na yata si Yuki sa kakabantay sa mga kilos ni Haruhi at sa pagprotekta sa kanya. Sa huli, nagdesisyon siyang mas maganda at mas masaya ang orihinal na mundo niya. Sinubukan niyang i-install ang programa kay Yuki ngunit sinaksak siya ni Ryoko, na bumalik sa dati nitong ugali, bago pa man niya ito magawa.

Bago matuluyan si Kyon ni Ryoko, iniligtas siya nina Yuki, Mikuru, at siya mismo mula sa hinaharap. Nagising na lamang siya ilang araw pagkatapos sa loob ng isang ospital, kung saan normal na ang lahat. Sa mundong ito, halos naniniwala ang lahat na na-coma noon pang 18 Disyembre pagkatapos mahulog sa hagdanan. Nabanggit ni Yuki kay Kyon na mapaparusahan siya ng organisasyon niya dahil sa mga ginawa niya, ngunit sinabi ni Kyon na kung ganon nga ang mangyayari, sasabihin niya kay Haruhi na siya si John Smith at hihikayatin niya itong baguhin muli ang realidad para mawala ang organisasyon. Pagsapit ng 24 Disyembre, nagdesisyon si Kyon na kailangan niya pang bumalik sa oras para iligtas ang sarili niya, habang pumasok siya sa silid ng club nila para ipagdiwang ang Pasko.

Mga karakter

Brigada SOS

Mataas na Paaralang Hilaga

Suporta

Produksiyon at pagpalabas 
Noong 18 Disyembre 2007, pinalitan ng isang pekeng 404 error ang pahina ng opisyal na websayt ng anime na Suzumiya Haruhi no Yuuutsu. May lima itong form-input field, isang reference sa unang araw na tinukoy sa ikaapat na nobela ng serye. Di tulad ng naunang naanunsyo, hindi lumabas ang kwento ng Shoushitsu sa ikalawang season nito. Isang pagsasaere muli ng mga episode na unang ipinalabas noong 2006 na may kasamang mga bagong episode hango sa mga kwento ng ikalawa, ikatlo, at sa ikalimang nobela ng serye ang inere noong 2009. Gayunpaman, sa pagtatapos ng pagsasaere nito, isang 30 segundong teaser trailer ang inere na nagpapakita kay Yuki Nagato, at ipinahayag rito na gagawing pelikula ang Shoushitsu. Nakaplano itong ilabas sa darating na 6 Pebrero 2010. Inilabas noong Disyembre 2009 ang isang minutong promosyonal na bidyo nito. Inilabas naman ang parehong regulár at limitadong edisyon ng DVD/Blu-ray nito noong 18 Disyembre 2010.

Lisensiyado ang Bandai Entertainment para ilabas ang pelikula sa Hilagang Amerika. Ipinalabas nito ang pelikula nang naka-subtitle sa Ingles sa sinehan ng Viz sa San Francisco mula 21 Mayo 2010, na sinundan naman ng pagpapalabas sa sinehan ng Laemmle's Street sa Hollywood noong 24 Hunyo 2010. Ipinalabas rin ito sa mga sinehan sa Hawaii noong Hunyo 2010 sa tulong ng Consolidated Theaters at ng Artisan Gateway bilang parte ng kanilang programang Spotlight Asia Films. Magkasamang prinodyus ang bersyon nito sa Ingles ng Bang Zoom! Entertainment. Inilabas ang DVD at Blu-ray nito sa Hilagang Amerika noong 20 Setyembre 2011. Inilabas naman ng Manga Entertainment ang DVD nito sa Reyno Unido noong 7 Nobyembre 2011, matapos maantala ang orihinal na paglabas sana nito noong 25 Hulyo. Nakansela ang balak na paglabas ng Blu-ray nito sa 2012. Samantala, inilabas din ng Madman Entertainment ang DVD at Blu-ray ng pelikula sa Awstralya at sa Bagong Selanda noong 16 Nobyembre 2011. Inilabas naman ito sa Europa noong 17 Oktubre 2010 sa Scotland Loves Anime sa lungsod ng Edinburgh. Samantala, inere naman ng Animax Asia ang naturang pelikula.

Samantala, dinagdag ng Netflix ng Pilipinas ang naturang pelikula pati na ang dalawang season ng Suzumiya Haruhi no Yuuutsu noong 2019.

Musika 
Ang pangunahing tema ng pelikula ay ang kantang "Yasashii Boukyaku" na kinanta ni Minori Chihara. Inilabas ang single nito noong 24 Pebrero 2010. Ginamit naman bilang pambungad na tema ang "Bouken Desho? Desho?" na kinanta ni Aya Hirano. Inilabas naman ang soundtrack ng pelikula noong 27 Enero 2010. Naglalaman ito ng mga orihinal na iskor at Gymnopédies, Gnossiennes, at Je te veux ni Erik Satie, na ginamit sa pelikula. Itinugtog ito ng Eminence Symphony Orchestra at prinodyus ni Satoru Kousaki.

Kaugnay na midya 
Nagkaroon ang pelikula ng isang spinoff na manga na pinamagatang Nagato Yuki-chan no Shoushitsu (長門有希ちゃんの消失, Filipino: Ang Paglaho ni Nagato Yuki-chan). Iginuhit ito ni Puyo at baha-bahaging inilathala sa magasing Young Ace ng Kadokawa Shoten simula noong Hulyo 2009. Nagkaroon rin ito ng anime, na prinodyus ng istudyong Satelight at umere noong Abril 2015.

Samantala, nagkaroon rin ang pelikula ng isang larong nobelang biswal na pinamagatang Suzumiya Haruhi no Tsuisou. Inilabas ito noong 12 Mayo 2011 ng Bandai Namco Games para sa PlayStation 3 (PS3) at sa PlayStation Portable (PSP). Naganap ang kwento ng laro pagkatapos ng mga pangyayari sa pelikula.

Pagtanggap 
Pampito ang pelikula sa sampung pinakakumitang pelikula sa bansang Hapón noong una itong lumabas sa mga sinehan, at kumita ng tinatayang 200 milyong yen (103.2 milyong piso) sa una nitong linggo. Nanalo ito ng "Pinakamahusay na Pelikulang Pansinehan" sa Animation Kobe ng taong 2010. Nakabenta ang Blu-ray nito ng higit sa 77,000 kopya, una sa mga tsart ng Oricon, habang pumang-apat naman ang DVD nito na nakabenta ng 19,667 kopya. Samantala, nanalo si Minori Chihara ng "Pinakamahusay na Pag-awit" sa ikalimang taon ng Seiyuu Awards noong 2011 sa Tokyopara sa kanyang pagkanta sa "Yasashii Boukyaku."

Sa pangkalahatan, nakatanggap ang pelikula ng mga positibong papuri mula sa mga kritiko at sa mga tagahanga nito. Pinuri ni Theron Martin ng Anime News Network ang maraming aspeto ng pelikula, kasama na ang kwento, animasyon, at pagboses sa parehong Hapón at Ingles, ngunit tinukoy niya na nabawasan ang posibleng manonood ng pelikula dahil hindi ito nagbigay ng pagbabalik-tanaw sa serye. Pinansin rin niya ang haba ng pelikula, na kahit "gahibla" lang ang pagitan ng haba nito sa Final Yamato, pakiramdam niya'y "20-30 minutong mas mahaba" kaysa sa pinakamahabang pelikulang animasyong nagawa dahil sa mga eksenang "mas mahaba kaysa sa kinakailangan nito."

Talababa

Mga sanggunian

Kawing panlabas
 (sa wikang Ingles)

Pelikulang Anime
Anime ng 2010
Pelikulang pantasyang paglalakbay
Pantasiyang anime at manga
 
Lantis
Mga pelikula ng 2010
Mga pelikula mula sa Hapon